Vermiste KZN-vrou in lykshuis gevindWelile Mhlungu (Foto: SAPD) ŉ 21-jarige vrou van KwaZulu-Natal wat twee weke gelede verdwyn het, is dood aangetref in ŉ staatslykhuis in Phoenix, noord van Durban. Kapt. Nqobile Gwala, woordvoerder van die polisie, het gesê Welile Nomcebo Mhlungu, van Umlazi, was betrokke in ŉ ongeluk op ŉ snelweg en het aan haar beserings beswyk. Sy is dieselfde dag, op 15 Oktober, as vermis aangemeld ná sy haar huis om 04:30 verlaat het op pad werk toe by ŉ konstruksiemaatskappy in Verulam, maar nooit by die werk opgedaag het nie. Sy het ŉ blou oorpak en stewels aangehad. “Tydens die ondersoek is daar bepaal Welile was in ŉ botsing op die M4 betrokke. Ondersoekbeamptes het Dinsdag die verbintenis gemaak en lede van haar familie het haar Woensdagoggend uitgeken. ŉ Saak van strafbare manslag word nou deur Phoenix-polisie ondersoek,” het Gwala bygevoeg. Sobahle Sphe Mahlobo, Mhlungu se sussie, het haar verdwyning ook op sosiale media bekend gemaak. Sy het bevestig die familie het Welile se liggaam uitgeken. “Dankie vir al julle gebede en ondersteuning. Die polisie het my sussie se liggaam in ŉ staatslykshuis in Phoenix, Durban, gevind. Ons het nou berusting gevind. Mag sy in vrede rus.”